Vyf aanvallers is Vrydag gearresteer nadat hulle by 'n huis op 'n plaas in Verkykersdorp, Vrystaat, probeer inbreek.
'n 73-Jarige vrou was alleen by die huis, nadat haar man vroeg na die dorp gegaan het. Sy het op haar bed gelê toe sy omstreeks 10:30 'n geluid by die venster hoor. Sy het ondersoek ingestel en gesien hoe drie mans die venster probeer oopbreek.
Die aanvallers kon nie by die venster inkom nie, waarna hulle by die vertrek langsaan probeer in kom het. Hulle het die venster oopgemaak, maar kon nie die diefwering oopkry nie. Die bejaarde vrou het na daardie kamer gegaan en agter die deur vir hulle geskree dat sy gaan skiet. Een van die aanvallers het by die kamer ingeskiet, maar niemand is raakgeskiet nie.
Die aanvallers is daarna na die werkers, wat in die stoorkamers gewerk het, waar nog twee aanvallers by die drie aangesluit het. Een aanvaller was gewapen met 'n vuurwapen en 'n ander met 'n mes, 'n derde een was in die besit van 'n boutsnyer.
Die aanvaller met die vuurwapen het die werkers aangehou en aangedring op hulle selfone. Een van die werkers is oor die kop geslaan met die boutsnyer en 'n ander een is aangerand.
Die vyf aanvallers het twee selfone gevat en daarna te voet in die bosse ingehardloop toe hulle die bure se voertuig gewaar het.
Die vyf aanvallers is later die aand op 'n nabygeleë plaas deur die plaaslike boere, wat patrollies uitgevoer het, gearresteer.
Daar is beslag gelê op 'n ongelisensieerde vuurwapen, ammunisie en 'n breekyster. Die vyf aanvallers sal na verwagting Dinsdag in die Harrismith-landdroshof verskyn.